CELEX: 52017PC0757
Language: hr
Date: 2017-12-18
Title: Prijedlog PROVEDBENE ODLUKE VIJEĆA o podvrgavanju nove psihoaktivne tvari N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamida (ADB-CHMINACA) kontrolnim mjerama

EUROPSKA KOMISIJA
            Bruxelles, 18.12.2017.
            COM(2017) 757 final
            2017/0340(NLE)
            Prijedlog
            PROVEDBENE ODLUKE VIJEĆA
            o podvrgavanju nove psihoaktivne tvari N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamida(ADB-CHMINACA) kontrolnim mjerama
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Odlukom Vijeća 2005/387/PUP o razmjeni informacija, procjeni rizika i kontroli novih psihoaktivnih tvari
                  1
                predviđa se postupak od tri koraka koji može dovesti do podvrgavanja nove psihoaktivne tvari kontrolnim mjerama diljem Unije.
            
            
               Dana 4. srpnja 2017. izdano je zajedničko izvješće Europskog centra za praćenje droga i ovisnosti o drogama (EMCDDA) i Europola sastavljeno u skladu s člankom 5. Odluke Vijeća 2005/387/PUP. Vijeće je 15. rujna 2017. na zahtjev Komisije i sedam država članica te u skladu s člankom 6. stavkom 1. prethodno navedene Odluke Vijeća zatražilo procjenu rizika prouzročenih uporabom i proizvodnjom nove psihoaktivne tvari N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamida (ADB-CHMINACA) i trgovinom njome te procjenu uključenosti organiziranog kriminala i mogućih posljedica kontrolnih mjera uvedenih za tu tvar.
            
            
               Rizike povezane s tvari ADB-CHMINACA procijenio je Znanstveni odbor Europskog centra za praćenje droga i ovisnosti o drogama, koji djeluje u skladu s odredbama članka 6. stavaka 2., 3. i 4. Odluke Vijeća. Izvješće o procjeni rizika dostavljeno je Komisiji i Vijeću 14. studenoga 2017. Glavni su rezultati procjene rizika sljedeći:
            
            
               ·Tvar ADB-CHMINACA je sintetički kanabinoid. Njezini su učinci slični učincima THC-a, tvari koja uzrokuje glavne psihoaktivne učinke kanabisa, ali njezina svojstva uključuju i po život opasnu toksičnost. Zbog snažnog djelovanja tvari ADB-CHMINACA te njezina velikog i promjenjivog udjela u mješavinama za pušenje postoji velik rizik od trovanja;
            
            
               ·Tvar ADB-CHMINACA dostupna je u Europskoj uniji barem od kolovoza 2014. te je otkrivena u 17 država članica. Tri države članice prijavile su 13 smrtnih slučajeva povezanih s tvari ADB-CHMINACA. U najmanje je devet smrtnih slučajeva tvar ADB-CHMINACA bila uzrok smrti ili joj je vjerojatno doprinijela.  
            
            
               U skladu s člankom 8. stavkom 1. Odluke Vijeća 2005/387/PUP, u roku od šest tjedana od datuma primitka izvješća o procjeni rizika Komisija predstavlja Vijeću inicijativu o podvrgavanju novih psihoaktivnih tvari kontrolnim mjerama diljem Unije ili dostavlja izvješće u kojem izlaže svoja stajališta o tome zašto takvu inicijativu ne smatra potrebnom. U skladu s presudom Suda od 16. travnja 2015. u spojenim predmetima C-317/13 i C-679/13 prije donošenja akta na temelju članka 8. stavka 1. Odluke Vijeća 2005/387/PUP obavezno je savjetovanje s Europskim parlamentom. 
            
            
               Na temelju nalaza Izvješća o procjeni rizika Komisija smatra da postoji osnova za podvrgavanje te tvari kontrolnim mjerama diljem Unije. Prema Izvješću o procjeni rizika akutna toksičnost tvari ADB-CHMINACA takva je da može uzrokovati teške štetne posljedice po zdravlje ljudi.
            
            
               2.
                     CILJ PRIJEDLOGA 
            
            
               Cilj je ovog Prijedloga provedbene odluke Vijeća pozvati države članice da tvar ADB-CHMINACA podvrgnu kontrolnim mjerama i kaznenim sankcijama, kako je propisano njihovim zakonodavstvom, u skladu s obvezama na temelju Konvencije Ujedinjenih naroda o psihotropnim tvarima iz 1971.
            
            
               2017/0340 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o podvrgavanju nove psihoaktivne tvari N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamida
                  (ADB-CHMINACA) kontrolnim mjerama
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari
                  2
               , a posebno njezin članak 8. stavak 3.,
            
            
               uzimajući u obzir prijedlog Europske komisije,
            
         
         
            
               uzimajući u obzir mišljenje Europskog parlamenta
                  3
               , 
            
            
               budući da:
            
            
               (1)Izvješće o procjeni rizika za novu psihoaktivnu tvar N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamid (ADB-CHMINACA) sastavljeno je u skladu s člankom 6. Odluke 2005/387/PUP na posebnoj sjednici proširenog Znanstvenog odbora Europskog centra za praćenje droga i ovisnosti o drogama (EMCDDA) te je potom dostavljeno Komisiji i Vijeću 14. studenoga 2017.
            
            
               (2)Tvar ADB-CHMINACA je sintetički kanabinoid. Njezini su učinci slični učincima THC-a, tvari koja uzrokuje glavne psihoaktivne učinke kanabisa, ali njezina svojstva uključuju i po život opasnu toksičnost. Zbog snažnog djelovanja tvari ADB-CHMINACA te njezina velikog i promjenjivog udjela u mješavinama za pušenje postoji velik rizik od trovanja.  
            
            
               (3)Tvar ADB-CHMINACA dostupna je u Uniji barem od kolovoza 2014. te je otkrivena u 17 država članica. Zbog njezine prirode broj prijavljenih slučajeva otkrivanja tvari ADB-CHMINACA vjerojatno je manji od stvarnog jer uobičajena pretraga ne uključuje traganje za tom tvari. U većini je slučajeva tvar zaplijenjena u obliku biljnog materijala i praha, ali zaplijenjena je, premda u manjoj mjeri, i u drugim fizičkim oblicima, primjerice kao bugačica. U Europskoj uniji provedeno je više od 630 zapljena. 
            
            
               (4)Tri države članice prijavile su 13 smrtnih slučajeva povezanih s tvari ADB-CHMINACA. U najmanje je devet smrtnih slučajeva tvar ADB-CHMINACA bila uzrok smrti ili joj je vjerojatno doprinijela. Usto, jedna je država članica prijavila tri akutna trovanja bez smrtnih posljedica koja su povezana s tvari ADB-CHMINACA. Zbog prirode tvari ADB-CHMINACA broj otkrivenih ili prijavljenih trovanja bez smrtnih posljedica te smrtnih slučajeva vjerojatno je manji od stvarnog.
            
            
               (5)Ne postoje konkretne informacije o uključenosti organiziranog kriminala u proizvodnju i distribuciju (trgovinu) tvari ADB-CHMINACA te opskrbu njome u Uniji. Dostupni podaci ukazuju na to da tvar ADB-CHMINACA proizvode kemijska poduzeća u Kini. 
            
            
               (6)Tvar ADB-CHMINACA obično se prodaje u malim i veleprodajnim količinama označena kao „legalna droga” u obliku mješavine za pušenje i kao prah u trgovinama s priborom za uporabu droga te putem interneta kao „legalna” zamjena za kanabis. Može se prodavati i izravno na nezakonitom tržištu opojnih droga. Budući da se na takvim proizvodima rijetko navodi njihov sastav, većina uzimatelja nije svjesna toga da konzumira sintetičke kanabinoide općenito, a konkretno tvar ADB-CHMINACA. 
            
            
               (7)Ni u Uniji ni, čini se, nigdje drugdje ne postoji priznata upotreba tvari ADB-CHMINACA u humanoj ili veterinarskoj medicini. Ne postoje naznake da bi se tvar ADB-CHMINACA mogla upotrebljavati u bilo koju drugu svrhu osim kao analitički referentni standard i u znanstvenim istraživanjima.
            
            
               (8)U Izvješću o procjeni rizika navodi se da bi se u okviru dodatnih istraživanja moglo odgovoriti na mnoga pitanja povezana s tvari ADB-CHMINACA koja se postavljaju zbog nedovoljno informacija o rizicima za zdravlje pojedinaca, rizicima za javno zdravlje i društvenim rizicima. Međutim, dostupni dokazi i informacije o zdravstvenim i društvenim rizicima povezanima s tom tvari dovoljan su razlog za podvrgavanje tvari ADB-CHMINACA kontrolnim mjerama diljem Unije.
            
            
               (9)Tvar ADB-CHMINACA ne nalazi se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili Konvencije Ujedinjenih naroda o psihotropnim tvarima iz 1971. Tvar trenutačno nije obuhvaćena procjenom u okviru sustava Ujedinjenih naroda.
            
            
               (10)S obzirom na to da 13 država članica kontrolira tvar ADB-CHMINACA u skladu s nacionalnim zakonodavstvom o kontroli droga te da četiri države članice kontroliraju tvar ADB-CHMINACA u skladu s drugim zakonodavstvom, podvrgavanjem te tvari kontrolnim mjerama diljem Unije doprinijelo bi se izbjegavanju prepreka prekograničnom izvršavanju zakona i pravosudnoj suradnji te pružanju zaštite od rizika koje njezina dostupnost i upotreba mogu predstavljati.
            
            
               (11)Odlukom 2005/387/PUP Vijeću se dodjeljuju provedbene ovlasti u cilju davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama diljem Unije. S obzirom na to da su ispunjeni uvjeti za pokretanje izvršavanja tih provedbenih ovlasti i da je proveden za to predviđen postupak, trebalo bi donijeti provedbenu odluku kako bi se tvar ADB-CHMINACA podvrgnula kontrolnim mjerama diljem Unije.
            
            
               (12)Odluka 2005/387/PUP obvezujuća je za Dansku te ona stoga sudjeluje u donošenju i primjeni ove Odluke.
            
            
               (13)Odluka 2005/387/PUP obvezujuća je za Irsku te ona stoga sudjeluje u donošenju i primjeni ove Odluke.
            
            
               (14)Odluka 2005/387/PUP nije obvezujuća za Ujedinjenu Kraljevinu i ona stoga ne sudjeluje u donošenju i primjeni ove Odluke te ona za nju nije obvezujuća niti se na nju primjenjuje,
            
            
               DONIJELO JE OVU ODLUKU: 
            
            
               Članak 1.
            
            
               Nova psihoaktivna tvar N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamid (ADB-CHMINACA) podvrgava se kontrolnim mjerama diljem Unije.
            
            
               Članak 2.
            
         
         
            
               Najkasnije do [godinu dana od datuma objavljivanja ove Odluke] države članice moraju poduzeti potrebne mjere, u skladu sa svojim nacionalnim zakonodavstvom, radi podvrgavanja nove psihoaktivne tvari iz članka 1. kontrolnim mjerama i kaznenim sankcijama, kako je propisano njihovim zakonodavstvom, u skladu s obvezama na temelju Konvencije Ujedinjenih naroda o psihotropnim tvarima iz 1971.
            
            
               Članak 3.
            
            
               Ova Odluka stupa na snagu sljedećeg dana od dana objave u Službenom listu Europske unije.
            
            
            
               Ova Odluka primjenjuje se u skladu s Ugovorima.
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 127, 20.5.2005., str. 32.
               
               
                  
                     (2)
                  
                        SL L 127, 20.5.2005., str. 32.
               
               
                  
                     (3)
                  
                        SL C , , str. .